‎Oolfant se potgooi on Apple Podcasts
Welkom by oolfant se potgooi. Ons leuse is oos, wes, tuis bes, want ons wil van tuisonderwys ontwerperonderwys maak.
Oolfant se potgooi Marisa Haasbroek
Skitterplanne vir minder skermtyd
Ons weet almal ons kinders behoort minder tyd op skerms deur te bring. Dit sluit rekenaars, tablette en selfone in.
Maar hoe doen mens dit?
En hoe doen jy dit sonder 'n geveg?
Ek dink nie dis realisties om ons kinders heeltemal weg te hou van alle skerms af nie.
In hierdie week se potgooi praat ek oor maniere waarop ons ons kinders se skermtyd beter kan bestuur.
Jy gaan onder meer hoor:
Van die beroemde navorsing met die malvalekkers en hoe dit jou meer leer oor skermtydbestuur Hoe insig in jou eie gedrag op Facebook jou kan help met jou kinders se skermgedrag Wat gebeur as rotte wat verslaaf is aan kokaïen totaal vrye toegang daartoe kry Van twee effektiewe maniere waarop jy jou kind se skermtyd kan beperkVan 'n oulike speletjie wat jy met jou kinders kan speel waar sakgeld, skermtyd en leestyd 'n rol speel
So leer jy 'n Afrikataal aan
Marie-Louise Botha is nou regtig wat mens 'n poliglot sal noem. As jy nie weet wat beteken nie, dis iemand wat baie tale ken. Die woord kom van die Griekse woord poli wat baie beteken en glotta wat tong beteken.
Sy praat Afrikaans, Sotho, Sepedi, Tswana, Zoeloe en Engels. Laasgenoemde net vir selfverdediging, lag sy. Verder ken sy ook Nederlands. Russies kon sy op 'n stadium ook praat, maar het dit nou verleer.
So baie tuisskolers het die behoefte om meer van die elf amptelike landstale aan te leer as net Engels. Daarom het ek dit hierdie week goed gedink om met Marie-Louise van die taalskool Bothabile te praat.
Marie-Louise is self 'n tuisskoolma wat na 'n tydperk wat haar kinders in die skool was, hulle twee nou weer tuisskool. Talle tuisskolers het al haar kursusse geloop.
"Tuisskolers is soos sponse," vertel sy van haar ervaring met hulle.
Luister gerus na hierdie episode en vind die volgende uit:
Hoekom dit vir 'n Afrikaanssprekende makliker is om Sotho te leer as vir ZoeloesprekerHoeveel keer jy 'n woord in 'n nuwe taal moet herhaal voordat dit vir altyd in jou brein ingeprent isWat die aanleer van addisionele tale vir jou brein kan doenDie naam Bothabile is 'n slim sinspeling op haar van, maar dit het 'n dubbele betekenis. As jy graag wil weet wat dit beteken, ons praat hier teen minuut 16 daaroor.
As jy belangstel in Bothabile se dienste, stuur gerus vir Marie-Louise 'n WhatsApp by 072 565 2763 of stuur vir haar 'n e-pos na dumela@bothabile.co.za
Hoekom voorlees nie genoeg is nie
In hierdie week se potgooi het ek vir jou heerlike interessante navorsing oor hoe mense tale aanleer.
Dit gaan jou baie help met al die vrae wat so baie tuisskoolma's oor taalkeuses het, soos watter taal moet ek gebruik as ek tuisskool en wanneer mens met 'n tweede taal begin.
Jy gaan onder andere hoor wat:
jong sebravinkies jou oor die aanleer van taal kan leerin Broca en in Wernicke se gebied gebeur as jy meer as een taal kan praat (jy soek verniet na hierdie gebiede op 'n aardbol, hoor!)gebeur het toe Karel die Grote se kleinseuns mekaar nie meer kon verstaan niedie ideale ouderdom is om 'n tweede taal aan te leernavorsers oor taalontwikkeling leer deur dowe mense te bestudeer
"Hou dit net eenvoudig" - tweedegenerasietuisskoler
Hierdie week gesels ek op die potgooi met Jana Bornman, 'n tweedegenerasietuisskoler.
Wat die meeste opval is haar kalme rustigheid. Omdat sy self die hele die tuisskoolreis voltooi het, is dit so duidelik dat sy weet as mens net rustig voortgaan met jou taak, alles uiteindelik reg sal uitwerk.
Jana se ma was destyds, voor 1994, in 'n hofsaak gewikkel, toe sy haar kinders wou tuisskool. Sy het die hofsaak verloor. Uiteindelik het die gesin plaas toe getrek en sy het spesiale toestemming gekry om Jana en een van haar susters te tuisskool.
"Ek was 'n moeilike kind wat my ma grys hare gegee het. Ek wou op my eie manier leer," vertel sy.
Haar ma het egter by Jana aangepas en haar toegelaat om net verskriklik baie te lees en in intense periodes vakke soos Wiskunde teen haar eie tempo baas te raak.
Dis baie interessant en gerusstellend om te hoor hoe Jana al die insig wat sy verkry het deur self tuisgeskoolde kind te wees kon oordra in haar benadering tot haar eie vier kinders se tuisonderwys.
Om NIE haar eie kinders te tuisskool nie was ook net nooit vir haar opsie nie. Sy weet uit eie ondervinding hoe goed dit werk.
Luister gerus na hierdie onderhoud en hoor van hulle plaaslewe, die kinders take en ook die rol wat pa in hulle opvoeding speel.
Dis 'n potgooi wat jou baie gaan inspireer en moed gaan gee. Geniet dit.
"My kind verstaan nie wat hy lees nie"
Die meeste ma's besef dat om met begrip te kan lees 'n sleutelvaardigheid vir hulle kinders se akademiese en beroepsukses is.
Een van die maniere waarmee tuisskoolma's probeer om hulle kinders se leesbegrip te verbeter, is deur vir hulle begripstoetse te laat doen. Maar om jou kind net begripstoetse te laat doen, is amper soos 'n afrigter wat 'n atleet net aan kompetisies laat deelneem sonder om 'n doelbewuste oefenprogram met die atleet te volg.
Sê nou maar jy kon 'n volledige afrigtingsprogram kry wat jou kinders se leesbegrip kan uitbou?
Debbie Smith, 'n tuisskoolma en onderwysadviseur het die akademiese agtergrond in hierdie onderwerp. Danksy haar praktiese ervaring as tuisskoolma en onderwyskenner kan sy die boublokke van so 'n program vir jou verskaf.
Ek en Debbie het besluit om kragte saam te span en 'n webinaar aan te bied waar ons tuisskolers gaan touwys maak oor al die aspekte van so 'n afrigtingsprogram wat leesbegrip kan bevorder. Ek gaan as fasiliteerder optree en al die vrae vra wat ek weet tuisskolers oor hierdie onderwerp het.
Die webinaar vind op 28 September om 19:30 plaas. Dit word via Zoom aangebied en kos R250 per gesin. Dit sluit 'n geskrewe dokument en toegang tot die opname van die aanbieding in. Jy is natuurlik ook baie welkom om jou eie vrae te kom vra.
As jy wil registreer, KLIK HIER:
Oolfant gesels met skrywer Jaco Jacobs
Jaco Jacobs het al amper 200 boeke geskryf. Sy eie gunsteling onder die boeke wat hy al geskryf het, is 'n rympiesboek genaamd Moenie hierdie boek eet nie.
Dis die boek wat hom weer aan die hardloop gekry het. Terwyl hy so gehardloop het, het hy sy idees vir die 366 rympies (een vir elke dag + 'n spaar een vir skrikkeljaar) gekry. So baie het hy gehardloop dat hy fiks genoeg geword het om die Comrades aan te durf.
Dis die ritme en die speelsheid wat in gedigte en rympies tevore wat dit vir hom so lekker maak om hulle te skryf. Maar eintlik het Jaco bekendheid verwerf met geliefde boekekarakters soos Zackie Mostert en professor Fungus.
In hierdie week se potgooi-episode gesels ek met hom. Dit was 'n heerlike gesprek.
Ons gesels oor sy nuwe vertaling van Pippie Langkous, oor grootmense wat nie 'n te groot rol in kinderboeke behoort te speel nie en hoe om jou aspirant-skrywerskind te help om sy of haar droom te bewaarheid om hulle eie stories te publiseer.
Die boek oor leer skryf waarvan Jaco praat, se naam is Tussen die lyne en dis uitgegee deur Lapa uitgewers. En ja, daar is 'n e-boek weergawe ook.